Document ID: 32000R1530

Kommissionens forordning (EF) nr. 1530/2000
af 13. juli 2000
om justering af tilpasningsstøtten og den supplerende støtte til sukkerraffineringsindustrien i produktionsåret 2000/01
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2038/1999 af 13. september 1999 om den fælles markedsordning for sukker(1), særlig artikel 43, stk. 6, og
ud fra følgende betragtninger:
(1) Det fastsættes i artikel 43 i forordning (EF) nr. 2038/1999, at der i produktionsårene 1995/96 til 2000/01 som interventionsforanstaltning ydes en tilpasningsstøtte til den industri, der raffinerer præferencerårørsukker importeret til Fællesskabet, på 0,10 EUR pr. 100 kg sukker udtrykt i hvidt sukker. Ifølge samme bestemmelser ydes der i samme periode en supplerende støtte på samme beløb til raffinering af rårørsukker produceret i de franske oversøiske departementer.
(2) Ifølge artikel 43, stk. 4, i forordning (EF) nr. 2038/1999 justeres tilpasningsstøtten og den supplerende støtte for et givet produktionsår under hensyntagen til størrelsen af den for dette år fastsatte lagerafgift og de foregående justeringer. Lagerafgiften for produktionsåret 2000/01 er ved Kommissionens forordning (EF) nr. 1434/2000(2) fastsat til 2,00 EUR pr. 100 kg hvidt sukker. Dette beløb svarer til det beløb, der blev anvendt i produktionsåret 1999/2000. Under hensyn til de tidligere justeringer bør denne støtte for produktionsåret 2000/01 fastsættes til 2,92 EUR pr. 100 kg sukker udtrykt i hvidt sukker.
(3) De i denne forordning fastsatte foranstaltninger er i overensstemmelse med udtalelse fra Forvaltningskomiteen for Sukker -
UDSTEDT FØLGENDE FORORDNING:
Artikel 1
Den tilpasningsstøtte og supplerende støtte, der omhandles i henholdsvis artikel 43, stk. 1 og 3, i forordning (EF) nr. 2038/1999, forhøjes til 2,92 EUR pr. 100 kg sukker udtrykt i hvidt sukker for produktionsåret 2000/01.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. juli 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. juli 2000.

Labels: 3
17
19